टाइम8 ,भेरगाव, अक्टबर 24 : अदालगुरि जिल्ला एबसुनि बान्जायनायाव भेनसार जानानै थानाय गुदि,गेजेर,गोजौ,जौसिन आरो दिग्रि कलेजनि फोरोंगिरिफोरखौ लानानै मोनसे सावराय मेल खुंनाय जायो ৷ दिनै खैराबारिनि महिरंग फावथिनासालिआव अदालगुरि जिल्ला एबसुनि आफादगिरि आनन्द दैमारिनि सामलायनायाव खुंनाय बे सावराय मेलाव जिल्लानि गोबां भेन्सार फरायसालिनिफ्राय बाजौनिबो बांसिन फोरोंगुरुफोरा बाहागो लानाय सावराय मेलाव गाहाइ आलासि महरै बाहागो लायो एबसुनि सोलोंथाय नेहाथारि कास्टम बसुमतारिआ ৷ मेलाव बिथांनि बिबुंथिआव बिटिआर गोरोबथानि 6.3 दफा बायदियै बे बिटिआर ओनसोलाव थानाय गुदिनिफ्राय कलेज थाखोसिम जेबो जाहोन गैया लासे गासैखौबो प्र’भिन्सिलाइज खालामनो सान-हर खामानि मावगासिनो दं होन्नानै बुङो ৷ आसाम सोरखारनि सोलोंथाय बिफाननि गोबां मावख’गिरिफोरा बैफोर फरायसालिफोरखौ सोरखारि खालामनो गोबां कन्डिसन होदोंमोन ৷ नाथाय एबसुनिफ्राय रोखायै बुंनाय जादों 2017 माइथायनि सोलोंथाय आइन बादिखौ जेब्लाबो गनाया,खोनासङा आरो फराया होन्नानै बुंनानै खालि फरायसालिआ गोरोबथानि दफा बायदियैसो सोरखारि जानांगौ होन्नानै गोख्रों रावजों बुंसारो लोगोसेयै नुजाथिनाय साफ्रोमबो फोरोंगुरुफोरखौ बेथन गैया लासे गोबाव सम सिबिथाय होनायनि थाखाय साबायख’र बावो आरो रावबो फोरोंगिरिफोरा गोसोआव दुखु लाया लासे गोथार गोसोजों खामानि मावनो थाखाय गुवारै खावलायो ৷